<classify> Akizungumza na gazeti hili jana Msemaji wa Azam FC Jaffar Idd alisema katika safari yao ya Tanga, Alhamisi watacheza mchezo wa kirafiki wa kujipima nguvu dhidi ya Mgambo Shooting kwenye Uwanja wa Mkwakwani Tanga na Jumamosi watacheza dhidi African Sports.Tutafanya ziara mkoani Tanga na kucheza mechi za kirafiki kwa ajili ya kujipima nguvu ikiwa ni maandalizi yetu kuelekea mchezo wetu dhidi ya Simba, tunaamini kikosi kitaimarika, alisema na kuongeza kuwa watarejea Dar es Salaam Jumapili ya wiki hii.Alisema wachezaji wengi waliokwenda likizo na wengine katika timu zao za taifa wamesharudi isipokuwa kwa wachache walioko katika timu ya Kilimanjaro Stars, Rwanda na Kenya, ambayo jana ilitolewa na Ethiopia katika robo fainali ya Kombe la Chalenji. Watakaokosekana kwenye msafara huo ni John Bocco, Himid Mao, Salum Abubakar, Shomari Kapombe, Aishi Manula Kilimanjaro Stars, Allan Wanga Kenya na Jean Baptiste Mugiraneza Rwanda.Aidha, alisema Paschal Wawa anatarajia kuwasili leo akitokea kwao Ivory Coast alikokwenda kwa mapumziko. Katika hatua nyingine, benchi la Ufundi la Azam FC limesema limeridhishwa kwa kiasi kikubwa na viwango vya wachezaji wa timu hiyo, wanavyovionesha wakiwa na timu zao za Taifa katika michuano ya Kombe la Chalenji inayoendelea kutimua vumbi nchini Ethiopia.Kocha Mkuu wa Azam FC Stewart Hall alisema jana kuwa amekuwa akiiangalia michuano hiyo kupitia televisheni na kuwafuatilia kwa kina wachezaji wake 12 wanaoshiriki.  <topic>: michezo 